**Savez automobilskih regija**

**HR**

**Deklaracija za pravednu, poštenu i uspješnu tranziciju**

Savez automobilskih regija, savez regija sa snažnim automobilskim sektorima, uključujući opskrbnu industriju, u potpunosti prepoznaje potrebu za odlučnim djelovanjem kako bi se mogli postići klimatski ciljevi EU-a. Svi načini prijevoza moraju postati održiviji, a cestovni promet mora znatno smanjiti emisije. Svjesni smo da će to dovesti do promjena u našim regijama.

Želimo osigurati da ta preobrazba u cestovnom prometu i automobilskom sektoru bude pravedna i uspješno provedena za naše regije i javnost, kao i za poduzeća duž cijelog lanca vrijednosti, te da se jamči da nijedna regija ne bude zapostavljena.

Savez poziva EU na djelovanje kako bi se postigli sljedeći ciljevi:

1. Hitno uspostavljanje **europskog mehanizma za potporu pravednoj, poštenoj i uspješnoj tranziciji za regije europske automobilske i opskrbne industrije**, među ostalim pojednostavljenjem **namjenskih dodatnih proračunskih naslova** u raznim europskim fondovima i programima.
2. Provođenje detaljne **procjene teritorijalnog učinka** (na regionalnoj razini) **posljedica transformacije u automobilskom sektoru** kao početne točke za okvir za pravednu tranziciju, uključujući **detaljan pregled učinka** na regionalni rast i radna mjesta.
3. Suočavanje sa zajedničkim izazovima i prilikama za regije i MSP-ove u pogledu **industrije lanca opskrbe automobilske industrije**, na koju će promjena pogonskog sustava posebno utjecati.
4. Podupiranje **prekvalifikacije i usavršavanja (regionalne) radne snage** kako bi se izbjegao gubitak radnih mjesta u našim regijama. Moramo pratiti ponudu i potražnju relevantnih vještina te predvidjeti buduće zahtjeve u bliskoj suradnji s okvirom Pakta za vještine na razini EU-a, a posebno sa **Savezom za automobilske vještine**.
5. Daljnji razvoj snažnog istraživačkog okvira za **industrijsku transformaciju i inovacije** u europskoj automobilskoj industriji, čime će se povećati otpornost lanca opskrbe strateškim i kritičnim sirovinama.
6. Osiguravanje fleksibilnosti u **smjernicama o državnim potporama** (uključujući Uredbu o skupnom izuzeću) kako bi se automobilskim regijama omogućilo da usmjeravaju tu transformaciju i upravljaju njome te kako bi se izbjegli njezini negativni učinci. Također bi trebalo predvidjeti mjere potpore za lokalne i regionalne vlasti kako bi se ubrzala primjena **inovativnih tehnologija** putem javne nabave.
7. Podupiranje regija u uvođenju **javno dostupnih postaja za punjenje i opskrbu** kako bi se promicalo uvođenje električnih vozila i vozila koja upotrebljavaju alternativna goriva s nultim i niskim emisijama ugljika. Za teritorijalnu i socijalnu koheziju nužno je da te postaje budu dostupne u svim regijama i da budu interoperabilne preko granica.
8. **Koncentracija dostupnih javnih i privatnih investicijskih fondova** na raznim tehnološkim rješenjima (npr. elektrifikacija, tehnologije vodika i sintetička goriva) kako bi se osigurala konkurentnost i inovacije europske automobilske industrije.
9. Uspostavljanje **višerazinskog pristupa upravljanju i partnerstvu** u toj tranziciji radi odgovarajućeg i učinkovitog planiranja politika, proračunskog djelovanja i dijaloga sa svim dionicima i javnim tijelima na svim razinama, uključujući Europsku komisiju, Vijeće i Europski parlament.
10. Podržavanje saveza kao glavne **otvorene platforme za koordinaciju** automobilskih i opskrbnih regija kako bi one mogle surađivati na regionalnoj, nacionalnoj i europskoj razini te u bliskoj suradnji s postojećim inicijativama s ciljem uspješne tranzicije.

**VIŠE INFORMACIJA**

Kako bi se proveo Plan EU-a za postizanje klimatskog cilja do 2030. i ostvarili ciljevi poboljšanja uvjeta mobilnosti za ljude i poduzeća, pristupačnosti te zaštite klime i okoliša uz socijalnu ravnotežu, bit će potrebno drastično smanjiti emisije stakleničkih plinova za najmanje 55 % do 2030. i postići potpunu klimatsku neutralnost do 2050. Zajedno s drugim sektorima, potrebno je uložiti napore kako bi se osiguralo smanjenje emisija iz prometa.

Automobilska industrija jedan je od industrijskih sektora na koje će ta nužna promjena najviše utjecati. Osim promjene u tehnologiji pogonskog sustava, ugrađena i povezana digitalizacija predstavljat će veliku promjenu u procesima stvaranja vrijednosti. Buduća vozila bit će dio interneta stvari povezanog s računalstvom u oblaku. To će imati snažan učinak na automobilski ekosustav.

Za postizanje tih ciljeva bit će potreban temeljni međusektorski proces preobrazbe europskih automobilskih ekosustava koji će imati golem utjecaj na regionalni gospodarski rast, radna mjesta i daljnje inovacije. Automobilska industrija ima prekogranične lance opskrbe (koji imaju snažan regionalni značaj). Za to je potreban pristup na europskoj razini. Tranzicija je hitno potrebna, no potrebno ju je provesti postupno i brzinom kojom se omogućuje prilagodba industrije i tržišta rada.

Osim toga, ta će preobrazba utjecati na regije u skladu s veličinom, opsegom i strukturom njihovih automobilskih vrijednosnih lanaca. Stoga će se regije suočiti s različitim izazovima pa će im biti potrebne različite strategije prilagodbe. Međutim, te lokalne i regionalne posljedice za gospodarstvo i zapošljavanje te mogući trendovi u novoj, klimatski neutralnoj automobilskoj industriji dosad nisu bile pravilno ocijenjene te se njima nije pristupilo na odgovarajući način.

Tranzicija mora biti popraćena odgovarajućim procjenama, učinkovitim planiranjem politika i proračunskim mjerama. Europski fond za prilagodbu globalizaciji ključan je instrument u tom pogledu. Polazište treba biti detaljna procjena učinka na regionalnoj razini.

Savez automobilskih regija naporno će raditi na postizanju klimatskih ciljeva u europskom automobilskom sektoru, istodobno jačajući regionalne industrijske ekosustave i stvaranje vrijednosti.